Αρνίσια παϊδάκια με θερινά λαχανικά
To πόσο ταιριάζουν τα αρνίσια παϊδάκια με τα ψητά λαχανικά του καλοκαιριού δε λέγεται. Τις ντομάτες τις ψήνουμε στη μαντεμένια πλάκα, τις μελιτζάνες και τις πιπεριές στη σχάρα.
1 κιλό αρνίσια παϊδάκια, 6 μέτριες, ώριμες, αλλά σφιχτές ντομάτες, ολόκληρες, 2 μελιτζάνες φλάσκες, σε μακρόστενες φέτες, πάχους 1,5 εκ., 2 πιπεριές κέρατο, κομμένες κατά μήκος στη μέση, ελαιόλαδο, για το άλειμμα, αλάτι
Για να ετοιμάσουμε τα αρνίσια παϊδάκια με θερινά λαχανικά ξεκινάμε και ετοιμάζουμε δυνατή θράκα (το χέρι μας να αντέχει για 5 δευτερόλεπτα σε ύψος περίπου 10 εκ. από τη σχάρα, την οποία έχουμε στο χαμηλότερο σημείο πάνω από τη θράκα – ρυθμίζουμε και ελέγχουμε αναλόγως και την ψησταριά  υγραερίου).Σε μια άκρη της ακουμπάμε τη μαντεμένια πλάκα.Αλείφουμε τις  ντομάτες, τις μελιτζάνες και τις πιπεριές με λίγο ελαιόλαδο και τις αλατίζουμε.Ακουμπάμε πάνω στη μαντεμένια πλάκα τις ντομάτες, ενώ τις μελιτζάνες και  τις πιπεριές τις ψήνουμε στη σχάρα.Οι ντομάτες και οι μελιτζάνες θα είναι έτοιμες σε περίπου 10 λεπτά (με τακτικά γυρίσματα), μέχρι να μαλακώσουν και να ροδίσουν, ενώ οι πιπεριές σε 12-15 λεπτά.Κάθε λαχανικό που βγάζουμε από τη  φωτιά το βάζουμε σε πιατέλα και ραντίζουμε με λίγο ελαιόλαδο.Μετριάζουμε λίγο την ένταση της θράκας αφαιρώντας λίγα κάρβουνα (το  χέρι μας να αντέχει για 8-10 δευτερόλεπτα σε απόσταση 10 εκ. από τη σχάρα).Λαδώνουμε ελαφρώς και αλατίζουμε τα παϊδάκια.Τα βάζουμε στη σχάρα και τα ψήνουμε για 15-20 λεπτά, με τακτικά  γυρίσματα.Τα αλατίζουμε και τα σερβίρουμε ζεστά.Συνοδεύουμε με τα λαχανικά.
Αρνί,Μελιτζάνες,Ντομάτα,Πιπεριές